Kubane sal SA se wateringenieurs van raad bedien(Foto: Pixabay) Altesaam 24 Kubaanse ingenieurs is na Suid-Afrika ontbied om die regering se pogings tot waterdienslewering en verwante dienste “te verbeter en te versterk”. Sputnik Ratau, woordvoerder van die departement van water en sanitasie, het gesê minister Lindiwe Sisulu sal Donderdag die seremonie lei om die Kubaanse ingenieurs te verwelkom. “Die hoogs gekwalifiseerde Kubaanse spesialiste sal raadgewers op provinsiale en plaaslike vlak landswyd bystaan,” het Ratau gesê. “Hulle sal hul vaardighede deel in meganiese, elektriese en siviele ingenieurswese, asook projekbestuur.” Van die ingenieurs se kernverantwoordelikhede sluit in die praktiese eksplorasie na volhoubare waterhulpbronne, instandhouding en bestuur van waterverskaffing en sanitasie-infrastruktuur, asook die strategiese beplanning van dié hulpbronne, veral in landelike en benadeelde gemeenskappe.